RO Jurnalul Oficial al Uniunii Europene C 204/15

Publicarea unei cereri de înregistrare în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2010/C 204/07

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„BAYERISCHES RINDFLEISCH”/„RINDFLEISCH AUS BAYERN”

NR. CE: DE-PGI-0005-0640-08.08.2007

IGP ( X ) DOP ( )

1. Denumire:

„Bayerisches Rindfleisch”/„Rindfleisch aus Bayern”

2. Statul membru sau țara terță:

Germania

3. Descrierea produsului agricol sau alimentar:

3.1. Tip de produs:

Clasa 1.1 – Carne (și organe comestibile) proaspete

3.2. Descrierea produsului căruia i se aplică denumirea de la punctul 1:

„Bayerisches Rindfleisch” provine din carcase sau carne de vită tranșată (de toate categoriile) de la bovine care au fost născute, crescute, îngrășate și ținute în Bavaria până la sacrificare. „Bayerisches Rindfleisch” nu are voie să prezinte nicio urmă de carne DFD după sacrificare, iar valoarea pH-ului nu are voie să depășească 6,0. Prin carne DFD se înțelege carne care este întunecată (Dark), fermă (Firm) și uscată (Dry). Carnea care prezintă aceste caracteristici este încadrată drept defectuoasă. În plus, „Bayerisches Rindfleisch” trebuie să satisfacă criteriile claselor de conformitate E, U și R ale grilei comunitare a carcaselor și a țesutului adipos de 2, 3 sau 4.

Datorită condițiilor naturale și climatice, compoziția rasială a șeptelului bavarez este diferită de cea din restul Germaniei.

Diferența față de landurile din nord este evidentă unde predomină rasa Holstein-Frisonne, producătoare de lapte, în timp ce în Bavaria rasa Fleckvieh (bălțată), producătoare de carne și lapte, constituie peste 80 % din populație, urmată de rasa brună (Braunvieh) și de cea blondă (Gelbvieh). În plus față de acestea, în Bavaria poți întâlni și rasele Murnau-Werdenfelser și Pinzgauer care s-au adaptat condițiilor locale. „Bayerisches Rindfleisch” trebuie să provină doar de la rasele tradiționale bavareze, precum Fleckvieh, Braunvieh, Gelbvieh, Pinzgauer și Murnau-Werdenfelser.

Carnea de vită „Bayerisches Rindfleisch” protejată de IGP trebuie să îndeplinească, de asemenea, în funcție de tipurile de animale sacrificate, anumite criterii în ceea ce privește vârsta și greutatea la sacrificare.

Vițel: animale înțărcate înainte de vârsta de cinci luni, sacrificate la vârsta de cel mult opt luni și de o greutate cuprinsă între 120 kg și 220 kg.

Bovine mici: animal cu o vârstă cuprinsă între opt și 12 luni, cu o greutate cuprinsă între 150 kg și 300 kg.

Bovine: un mascul sau o femelă cu o vârstă mai mare de 12 luni și o greutate minimă de 220 kg. Pentru tauri, greutatea maximă la momentul sacrificării este de 430 kg, iar vârsta este de 24 de luni. Pentru vaci, vârsta la sacrificare este de maximum șapte ani, iar greutatea este limitată la 450 kg.

3.3. Materii prime (numai pentru produsele prelucrate):

—

3.4. Hrană pentru animale (numai pentru produsele de origine animală):

—

3.5. Etape specifice ale producției care trebuie să se desfășoare în aria geografică delimitată:

Nașterea animalelor, perioada de creștere și îngrășare, cu alte cuvinte întregul ciclu al vieții trebuie să se deruleze în Bavaria.

În ceea ce privește sacrificarea, nicio restricție geografică nu este aplicabilă. Cu toate acestea, animalele destinate sacrificării trebuie să ajungă la abator în termen de maximum trei ore după terminarea operațiunii de încărcare. Această condiție asigură înalta calitate a cărnii „Bayerisches Rindfleisch”, care se bucură de un înalt renume. O durată de transport prea lungă poate diminua calitatea cărnii (de exemplu, DFD) la momentul sacrificării.

Sistemul de asigurare a calității „Bayerisches Rindfleisch”, aplicabil pentru toate etapele producției, este bazat pe următoarele: denumirea „Bayerisches Rindfleisch” poate fi folosită pentru carnea a cărei origine bavareză poate fi dovedită continuu de la naștere și pe parcursul perioadei de îngrășare și care corespunde criteriilor precizate pentru fiecare etapă din documentul unic. Calitatea superioară și constantă este garantată de faptul că fiecare animal este înregistrat în baza de date care conține originea animalului (a se vedea http://www.hi-tier.de/) sau în alte sisteme similare, precum și datorită certificatului de origine care însoțește fiecare animal până la abator.

3.6. Norme specifice privind felierea, răzuirea, ambalarea etc.:

—

3.7. Norme specifice privind etichetarea:

—

4. Delimitarea concisă a ariei geografice:

Freistaat Bayern (Bavaria)

5. Legătura cu aria geografică:

5.1. Specificitatea ariei geografice:

Creșterea bovinelor asociată cu exploatarea pășunilor și-a pus amprenta pe numeroase zone din peisajul bavarez timp de secole. Aceasta se poate observa în mod particular în zonele de deal și în cele prealpine din Bavaria, unde pajiștile și pășunile sunt mai des întâlnite decât pământurile arabile și unde particularitatea climei și condițiile topografice favorizează creșterea bovinelor bavareze. Creșterea bovinelor în zona verde prealpină constituie dintotdeauna activitatea principală a agriculturii bavareze. De asemenea, trebuie reținut că și în alte regiuni din Bavaria creșterea bovinelor constituie o activitate tradițională deloc neglijabilă, precum și faptul că tradiționala carne din aceste regiuni este comercializată sub denumirea „Bayerisches Rindfleisch”.

5.2. Specificitatea produsului:

Reproducție

Sectorul bavarez de reproducție al bovinelor este renumit și recunoscut la nivel mondial. Astfel, animalele de reproducere bavareze sunt exportate în întreaga lume. Asociații de crescători foarte renumite sunt Weilheim și Miesbach. Vita bavareză este apreciată la nivel mondial deoarece dispune de o productivitate cumulată de lapte și de carne ridicată.

Rasele tipice bavareze ca Fleckvieh (bălțat), Braunvieh (brun), Gelbvieh (galben) și Murnau-Werdenfelser, precum și Pinzgau constituie peste 90 % din șeptel. Toate aceste rase provin în principal sau în mod exclusiv din Bavaria.

Istoria Fleckvieh, rasa principală folosită la producția de carne bavareză, începe cu Max Obermaier și Johann Fischbacher din Gmund am Tegernsee, care în 1837 au importat în Miesbach faimoasa rasă de origine elvețiană Simmental.

Miesbach este astăzi cea mai renumită asociație de crescători de Fleckvieh (bălțate) care vinde juninci și viței. Zona de reproducere se întinde de la München până la granița bavareză cu Austria, mărginită la vest de zonele de reproducere Weilheim și, la est, de Traunstein. Aproximativ 50 000 de vaci sunt înscrise în aproape 1 800 de exploatații. Vițeii sunt crescuți în mare majoritate, dar nu în mod obligatoriu, pe pajiști și pășuni. Următoarele constituie atuurile șeptelului: productivitate, sănătate, uger de o calitate superioară și robustețe marcantă. Fleckvieh (bălțata) se adaptează la toate condițiile de creștere. Datorită asociației de crescători Miesbach, numele orașului a devenit vestit atât în Europa, cât și la nivel mondial.

Alte rase bavareze tipice, precum bruna de Allgau, galbena franțuzească, Pinzgau și Murnau-Werdenfelser au evoluat la momentul respectiv în paralel cu Fleckvieh (bălțată). Bruna este prezentă în special în regiunea alpină Allgau, precum și în zona de pajiști și culturi furajere de la poalele acesteia.

Renumele „Bayerisches Rindfleisch”

„Bayerisches Rindfleisch” este renumită în Germania și în străinătate, unde se bucură de un bun renume și este exportată în mari cantități mai ales în Italia și Franța. „Bayerisches Rindfleisch” este comercializată, de exemplu, în Franța sub denumirea de „Bœuf de Bavière”, profitând de buna reputație de care se bucură produsul în rândul consumatorilor francezi.

Studii efectuate de universitatea tehnică München în anii 1998, 2003 și 2007 asupra consumatorilor au demonstrat în mod clar că „Bayerisches Rindfleisch” se bucură de o reputație excelentă în rândul acestora. Studiile din 2003 și 2007 au demonstrat că „Bayerisches Rindfleisch” se bucură de un bun renume și că cei care doresc să o consume sunt dispuși să plătească 0,85 EUR/kg și, respectiv, 0,65 EUR/kg în 2007 pentru o friptură de vită. În cadrul studiului efectuat la nivel național din anul 2003, 65 % din persoanele intervievate (în Germania de sud aproape 88 %) estimează că „Bayerisches Rindfleisch” este de o calitate net superioară sau superioară. În acest context, 75 % din consumatorii intervievați din Germania meridională au subscris afirmației conform căreia Bavaria se bucură de condiții naturale favorabile creșterii de bovine, în timp ce 63 % consideră că natura bavareză este sănătoasă și intactă, fapt care conferă bunul gust și calitatea superioară „Bayerisches Rindfleisch”.

Excelenta calitate care este asociată cu „Bayerisches Rindfleisch” se bazează în principal pe existența unei legături, în percepția consumatorului, între locul de origine și calitatea acesteia. Renumele special al produsului și legătura de cauzalitate între această reputație și regiunea de proveniență au fost demonstrate recent de studii reprezentative.

Încadrarea în cultura culinară bavareză

Carnea de vită era consumată în Bavaria în special în zilele de sărbătoare – Paște, Rusalii, zile în care se merge la biserică și Crăciun. În această privință, carnea de vită fiartă joacă un rol important în bucătăria bavareză din timpuri imemoriale. Astfel, carnea de vită fiartă (câteodată cea de taur) este considerată un fel de mâncare tipic care este foarte popular în toată Bavaria. Alte feluri specifice bavareze sunt „Tellerfleisch” (tocănița), „Münchner Kronfleisch” (mușhiul de vițel) și „Bofflamot”. Carnea de vită și de vițel se regăsește și în unul din cele mai renumite mezeluri din Bavaria „Münchner Weißwurst”. Cantitatea de vițel de cel puțin 51 % conferă „Weißwurst” gustul tipic care i-a asigurat renumele mondial.

Calitatea superioară a cărnii garantată de un sistem de asigurare a calității aplicat în toate etapele producției

Renumele special s-a format și consolidat în ultimii 20 de ani datorită unui sistem de asigurare a calității aplicat în toate etapele producției.

Diverse măsuri, în special excluderea cărnii DFD de slabă calitate, precum și obligativitatea controlului și menținerii pH-ului sub valoarea maximă de șase în cadrul sistemului de asigurare a calității au contribuit în mod deosebit la notorietatea și buna reputație în rândul consumatorilor a „Bayerisches Rindfleisch”. Acești factori contribuie și la facilitarea luării unei decizii în momentul cumpărării de carne de vită.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Majoritatea bovinelor și a vitelor din Bavaria sunt crescute în principal în regiunea Alpilor, a Prealpilor sau a dealurilor prealpine și în munții de o altitudine medie din Bavaria orientală. Tradiția străveche a creșterii bovinelor și a producției de carne bovină, precum și importanța majoră a acestor activități pentru sectorul agricol bavarez în general au transformat fermierii și crescătorii de bovine din acest sector în specialiști. Calitatea de care se bucură „Bayerisches Rindfleisch” este întipărită în rândul consumatorilor și se datorează, în special, calității, renumelui și gustului cărnii care provine de la animalele sacrificate, care este asociat cu rasele tipice bavareze menționate anterior și care corespund vârstei și greutății descrise. Acestea, precum și rolul important rezervat cărnii de vită locale în bucătăria bavareză au contribuit la transformarea „Bayerisches Rindfleisch” într-o specialitate regională renumită, cunoscută și în afara granițelor Bavariei. Bavaria, prima regiune germană în ceea ce privește creșterea de bovine, se află în fruntea clasamentului mondial al crescătoriilor următoarelor rase: Fleckvieh (bălțată), Braunvieh (brună) și Gelbvieh (galbenă). Din cele 12,7 milioane de vite crescute în Germania, aproximativ 3,5 milioane (în jur de 27 %) provin din exploatațiile bavareze.

Înaltul renume al „Bayerisches Rindfleisch” în rândul consumatorilor se datorează deceniilor în care măsurile de implementare a calității au fost respectate de sectorul agricol și alimentar bavarez [„Geprüfte Qualität – Bayern” (calitate controlată – Bavaria)]. Diversele sondaje de opinie efectuate în rândul consumatorilor în anii 1998, 2003 și 2007 au dovedit în mod clar renumele acestui produs.

Trimitere la publicarea caietului de sarcini:

[articolul 5 alineatul (7) din Regulamentul (CE) nr. 510/2006]

Publicarea în registrul DPMA (oficiul german de mărci și brevete):

http://register.dpma.de/DPMAregister/geo/detail.pdfdownload/66 [7c (versiunea caietului de sarcini la care se referă decizia de autorizare)]

(1) JO L 93, 31.3.2006, p. 12.